الفاشيه كانت بتعارض الشيوعيه، و بتقوم على نظام حكومة القله، و سيادة سلطة الدوله المطلقه للطبقه الفاشيه الحاكمه، و الاعتماد على التنظيمات الشبابيه، و تمثيل الطبقات مش الاحزاب. اشتق اسمها من كلمة فاسيس (fasces) اللاتينى، و معناها "عصاية الحاكم" فى عصر الرومان، و كانت رمز للسيطره و الحكم. اتكون الحزب الفاشيستى فى ايطاليا سنة 1919 بزعامة بينيتو موسولينى، و فضل يحكم ايطاليا من سنة 1922 لغاية سنة 1943. فى سنة 1936 اتكونت احزاب فاشيستيه فى المانيا و النمسا و المجر و بولاندا و بلغاريا و اليونان و اليابان، و اتأثرت النازى فى المانيا و الفالانج فى اسبانيا بالفاشيه. فى انجلترا اتمثلت الفاشيه بالسير اوزوالد موزلى.